
Tri godine partnerstva: Rimac Nevera i Voltron Nevera Coaster u Europa-Parku
July 15, 2026

Rimac Automobili i Europa-Park objavljivanjem novog videa obilježavaju treću godišnjicu atrakcije Voltron Nevera, Powered by Rimac.
Partnerstvo je pokrenuto 2023. godine, kada su Rimac Automobili i Europa-Park – najveći njemački tematski park i deseterostruki dobitnik nagrade Golden Ticket za najbolji zabavni park - zajedno stvorili novu zonu posvećenu Hrvatskoj. Njezin središnji element, Voltron Nevera Powered by Rimac, otvoren je 2024. godine kao prvi veliki rollercoaster u parku nakon više od desetljeća.
Voltron Nevera ističe se najstrmijim kutom lansiranja među svim rollercoasterima – 105 stupnjeva – te četiri faze snažnog ubrzanja do 90 km/h, od kojih jedno ide unatrag. Putnici prolaze kroz sedam inverzija i doživljavaju 2,2 sekunde bestežinskog stanja, a svu potrebnu električnu energiju za ta ubrzanja osigurava Rimac Technology.
Rollercoaster dug 1.385 metara smješten je u pažljivo oblikovanom hrvatskom krajoliku s elementima poput vapnenca i 800-godišnje masline. Inspiracija za dizajn bio je Hvar, dok priča u pozadini odaje počast izumima Nikole Tesle – jednog od uzora Mate Rimca.
Mate Rimac, osnivač i predsjednik Rimac Grupe, rekao je: „Rimac Grupa primarno se bavi izgradnjom automobila i tehnologija svjetske klase, ali oduvijek nam je bila važna i promocija Hrvatske u svijetu. Suradnja s Europa-Parkom donijela je rezultate na oba područja – svaki dan tisuće posjetitelja upoznaju našu tehnologiju, ali i povijest i ljepotu Hrvatske."
O Rimac Automobilima
Rimac Automobili dio su vodeće svjetske kompanije za hiperautomobile, Bugatti Rimac. Uz Rimac Grupu kao većinskog dioničara, Bugatti Rimac spaja Rimčevu prepoznatljivu agilnost, tehničku stručnost i neumornu inovativnost u području električnih vozila s Bugattijevom više od 100 godina dugom tradicijom dizajniranja i razvoja nekih od najpoznatijih hiperautomobila na svijetu.
Osnovan 2009. godine od strane Mate Rimca, brend Rimac Automobili stvorio je prvi potpuno električni hiperautomobil na svijetu, Concept_One, 2011. godine. Godine 2018. Rimac je predstavio sljedeću generaciju potpuno električnog hiperautomobila – C_Two – koji je evoluirao u Neveru.
Globalno sjedište Rimac Automobila tvrtke Bugatti Rimac nalazi se zajedno s Bugatti Rimcem u trenutačnoj bazi Rimac Grupe na periferiji Zagreba - u novom Rimac Kampusu vrijednom više od 200 milijuna eura i površine 100.000 m2, koji je ujedno i sjedište tvrtke Rimac Technology.
www.rimac-newsroom.com

